SET ปิดบวก 6 จุด รับแรงซื้อ “กลุ่มแบงก์” แนะจับตาผลประชุม “เฟด” สัปดาห์หน้า
แรงซื้อ “กลุ่มแบงก์” ดัน SET ปิดบวก 6 จุด แนวโน้มสัปดาห์หน้าคาดแกว่งไซด์เวย์รอผลการประชุมเฟดปรับขึ้นดอกเบี้ย ให้แนวต้าน 1,560-1,565 จุด แนวรับ 1,530-1,535 จุด
แรงซื้อ “กลุ่มแบงก์” ดัน SET ปิดบวก 6 จุด แนวโน้มสัปดาห์หน้าคาดแกว่งไซด์เวย์รอผลการประชุมเฟดปรับขึ้นดอกเบี้ย ให้แนวต้าน 1,560-1,565 จุด แนวรับ 1,530-1,535 จุด
22 ก.ค. 2565

นายชัยพร น้อมพิทักษ์เจริญ รองกรรมการผู้จัดการสายงานค้าหลักทรัพย์บุคคล บล.บัวหลวง กล่าวว่า ตลาดหุ้นไทยวันนี้แกว่งตัวขึ้น รับแรงซื้อหุ้นกลุ่มธนาคารพาณิชย์หนุน หลังประกาศผลผลประกอบการไตรมาส 2/65 ออกมาดี ทำให้เป็นแรงหนุนการแกว่งตัวขึ้นของดัชนี แต่มีแรงกดดันให้ดัชนีย่อตัวลงมาจากแรงขายหุ้นกลุ่มสื่อสาร คือ TRUE และ DTAC ที่มีประเด็นกดดันจากความกังวลแผนควบรวมกิจการในช่วงท้ายตลาด
ขณะที่ตลาดหุ้นอื่นในภูมิภาคเอเชียวันนี้เคลื่อนไหวบวกและลบสลับกัน โดยยังไม่มีประเด็นบวกใหม่ๆ ที่ส่งผลอย่างมีนัยสำคัญต่อตลาด โดยนักลงทุนยังคงรอติดตามผลการประชุมธนาคารกลางสหรัฐฯ (เฟด) เกี่ยวกับการปรับขึ้นอัตราดอกเบี้ยในสัปดาห์หน้า
ทั้งนี้คาดแนวโน้มตลาดหุ้นไทยในสัปดาห์หน้าจะแกว่งไซด์เวย์รอผลการประชุมเฟด ซึ่งตลาดจะต้องติดตามการปรับขึ้นอัตราดอกเบี้ยจะออกมาตามที่ตลาดคาดไว้ที่ 0.75% หรือไม่ หากเป็นไปตามคาดและมีการส่งสัญญาณมุมมองเงินเฟ้อได้เข้าสู่จุดสูงสุด ก็จะทำให้ดัชนีมีโอกาสแกว่งขึ้นในระยะสั้น หลังจากปัจจัยกังวลของตลาดคลี่คลายลง ให้แนวต้าน 1,560-1,565 จุด แนวรับ 1,530-1,535 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
TRUE มูลค่าการซื้อขาย 6,075.00 ล้านบาท ปิดที่ 4.54 บาท ลดลง 0.30 บาท
SCB มูลค่าการซื้อขาย 4,014.28 ล้านบาท ปิดที่ 97.00 บาท เพิ่มขึ้น 3.00 บาท
KBANK มูลค่าการซื้อขาย 2,706.96 ล้านบาท ปิดที่ 140.00 บาท ลดลง 0.50 บาท
DTAC มูลค่าการซื้อขาย 2,537.93 ล้านบาท ปิดที่ 44.75 บาท ลดลง 2.50 บาท
KTB มูลค่าการซื้อขาย 1,490.35 ล้านบาท ปิดที่ 15.50 บาท เพิ่มขึ้น 0.50 บาท